CELEX: 32013D0631
Language: hu
Date: 2013-10-29 00:00:00
Title: 2013/631/EU: A Bizottság határozata ( 2013. október 29. ) a díjszámítási körzetekben alkalmazott 2014-es egységdíjaknak a 391/2013/EU végrehajtási rendelet 17. cikkének való megfeleléséről (az értesítés a C(2013) 7095. számú dokumentummal történt)

31.10.2013   
            
            
               HU
            
            
               Az Európai Unió Hivatalos Lapja
            
            
               L 289/68
            
         A BIZOTTSÁG HATÁROZATA
   (2013. október 29.)
   a díjszámítási körzetekben alkalmazott 2014-es egységdíjaknak a 391/2013/EU végrehajtási rendelet 17. cikkének való megfeleléséről
   (az értesítés a C(2013) 7095. számú dokumentummal történt)
   (2013/631/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a léginavigációs szolgálatoknak az egységes európai égbolt keretében történő ellátásáról szóló, 2004. március 10-i 550/2004/EK európai parlamenti és tanácsi rendeletre („léginavigációs szolgálati rendelet”) (1) és különösen annak 15. cikkére,
   mivel:
   
               (1)
            
            
               A Bizottság 391/2013/EU végrehajtási rendelete (2) a léginavigációs szolgálatokra vonatkozóan közös díjszámítási rendszert hoz létre. A közös díjszámítási rendszer alapvető szerepet tölt be az 549/2004/EK európai parlamenti és tanácsi rendelet (3) 11. cikkében és a 390/2013/EU bizottsági végrehajtási rendeletben (4) meghatározott teljesítményrendszer célkitűzéseinek megvalósításában.
            
         
               (2)
            
            
               A Bizottság 2011/121/EU határozata (5) a 2012–2014 közötti időszakra vonatkozó európai uniós szintű teljesítménycélokat, ezen belül költséghatékonysági célt határozott meg a léginavigációs szolgálatok számára. A Bizottság 2012. november 19-én és 2012. december 17-én kelt leveleiben tájékoztatta a tagállamokat arról, hogy felülvizsgált teljesítményterveik és céljaik összhangban vannak az elfogadott uniós szintű teljesítménycélokkal, és hozzájárulnak azok megvalósításához. A költséghatékonysági célok megállapítása meghatározott egységdíjakban történik.
            
         
               (3)
            
            
               A 391/2013/EU végrehajtási rendelet 17. cikke (1) bekezdésének c) pontja úgy rendelkezik, hogy a Bizottság értékeli a díjszámítási körzetekben alkalmazott és a tagállamok által a Bizottsághoz – az említett rendelet 9. cikkének (1) és (2) bekezdésében szereplő előírások szerint 2013. június 1-ig – benyújtott 2014-es egységdíjakat. Ez az értékelés megvizsgálja, hogy a 2014-es egységdíjak megfelelnek-e a 390/2013/EU és a 391/2013/EU végrehajtási rendeletnek.
            
         
               (4)
            
            
               A Bizottság a díjszámítási körzetekben alkalmazott 2014-es egységdíjak értékelését a teljesítményfelügyeleti szerv és az Eurocontrol Központi Útvonal-használati Díjirodája segítségével végezte el, felhasználva a tagállamok által 2013. júniusáig rendelkezésére bocsátott adatokat és egyéb információkat. Az értékelés emellett figyelembe vette a 391/2013/EU végrehajtási rendelet 9. cikkének (1) bekezdése alkalmazásában 2013. június 26-án tartott konzultációs ülés előtt kapott magyarázatokat és módosításokat, valamint az azt követő levelezést a Bizottság és Dánia, Észtország, Írország, Spanyolország, Franciaország, Olaszország, Magyarország, Málta, Hollandia, Románia, Svédország és az Egyesült Királyság között.
            
         
               (5)
            
            
               Dánia, Franciaország, Olaszország, Hollandia és Románia a 391/2013/EU végrehajtási rendelet értelmében előirányzott kiigazítások – az egységdíjak szintjének csökkentésével vagy azok bizonyos szinten tartásával járó – részleges vagy teljes egyensúlyozására tettek javaslatot, ami a légtérfelhasználók érdekét szolgálná. Ezért ezek az összegek nem lehetnek visszatéríthetők a következő években.
            
         
               (6)
            
            
               A Bizottság megjegyzi, hogy Spanyolország az 1191/2010/EU bizottsági rendelet (6) 2. cikkével összhangban átmeneti rendelkezést kíván alkalmazni. A Bizottság ellenőrizte a Spanyolország által e tekintetben rendelkezésére bocsátott információkat és egyetért azzal, hogy Spanyolország teljesíti az 1191/2010/EU rendelet 2. cikkében szereplő feltételeket, és dönthet az 1794/2006/EK bizottsági rendelet (7) 11a. cikke (3) bekezdésének alkalmazása alóli mentesség mellett. E szerint a közlekedési kockázatmegosztási rendszer a léginavigációs szolgáltatók és a légtérfelhasználók közötti 30/70 arányú megosztással a szolgáltatási egységek tényleges száma és az előre jelzett mennyiségük közötti különbségből eredő nyereség vagy veszteség vonatkozásában a 2 %-os különbség helyett már 0 %-os különbségtől alkalmazandó. Az 1191/2010/EU rendelet 2. cikkével, valamint Spanyolországnak a 2012-es egységdíjak csökkentésére vonatkozó döntésével összhangban ez a mentesség az említett év bevételei tekintetében alkalmazható közlekedési kockázatmegosztásra korlátozódik. Spanyolország az ebből eredő átvitelt 2015-től kezdődően több évre elosztva kívánja megvalósítani.
            
         
               (7)
            
            
               A 391/2013/EU végrehajtási rendelet 17. cikke (1) bekezdésének d) pontja úgy rendelkezik, hogy ha az egységdíjak megfelelnek a 390/2013/EU és a 391/2013/EU végrehajtási rendeleteknek, erről a Bizottság értesíti az érintett tagállamokat.
            
         
               (8)
            
            
               Az arról szóló értesítés, hogy a díjszámítási körzetekben alkalmazott egységdíjak megfelelnek a 390/2013/EU és a 391/2013/EU végrehajtási rendeleteknek, nem sértheti az 550/2004/EK rendelet 16. cikkét,
            
         ELFOGADTA EZT A HATÁROZATOT:
   1. cikk
   Az e rendelet mellékletében szereplő díjszámítási körzetekben alkalmazott 2014-es egységdíjak megfelelnek a 390/2013/EU és a 391/2013/EU végrehajtási rendeletnek.
   2. cikk
   Az arról szóló értesítés, hogy a díjszámítási körzetekben alkalmazott egységdíjak megfelelnek a 390/2013/EU és a 391/2013/EU végrehajtási rendeletnek, nem sérti az 550/2004/EK rendelet 16. cikkét.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2013. október 29-én.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 96., 2004.3.31., 10. o.
   
      (2)  A Bizottság 2013. május 3-i 391/2013/EU végrehajtási rendelete a léginavigációs szolgálatok közös díjszámítási rendszerének létrehozásáról(HL L 128., 2013.5.9., 31. o.).
   
      (3)  Az Európai Parlament és a Tanács 2004. március 10-i 549/2004/EK rendelete az egységes európai égbolt létrehozására vonatkozó keret megállapításáról (keretrendelet) (HL L 96., 2004.3.31., 1. o.).
   
      (4)  A Bizottság 2013. május. 3-i 390/2013/EU végrehajtási rendelete a léginavigációs szolgálatok és a hálózati funkciók teljesítményrendszerének létrehozásáról (HL L 128., 2013.5.9., 1. o.).
   
      (5)  A Bizottság 2011. február 21-i 2011/121/EU határozata a léginavigációs szolgálatok 2012–2014 közötti időszakra vonatkozó európai uniós szintű teljesítménycéljainak és riasztási küszöbértékeinek meghatározásáról (HL L 48., 2011.2.23., 16. o.).
   
      (6)  A Bizottság 2010. december 16-i 1191/2010/EU rendelete a léginavigációs szolgálatok közös díjszámítási rendszerének létrehozásáról szóló 1794/2006/EK rendelet módosításáról (HL L 333., 2010.12.17., 6. o.)
   
      (7)  A Bizottság 2006. december 6-i 1794/2006/EK rendelete a léginavigációs szolgálatok közös díjszámítási rendszerének létrehozásáról (HL L 341., 2006.12.7., 3. o.)
   
      MELLÉKLET
      
                  Díjszámítási körzet
               
               
                  2014-es útvonali egységdíj
                  nemzeti pénznemben. (1)
                  
                  (a tagállam ISO-kódja)
               
            
                  Belgium/Luxemburg
               
               
                  72,04 EUR
               
            
                  Bulgária
               
               
                  73,50 BGN
               
            
                  Cseh Köztársaság
               
               
                  1 198,16 CZK
               
            
                  Dánia
               
               
                  537,56 DKK
               
            
                  Németország
               
               
                  77,32 EUR
               
            
                  Észtország
               
               
                  23,97 EUR
               
            
                  Írország
               
               
                  30,62 EUR
               
            
                  Görögország
               
               
                  34,53 EUR
               
            
                  Spanyolország kontinentális része
               
               
                  71,69 EUR
               
            
                  Spanyolország – Kanári-szigetek
               
               
                  58,36 EUR
               
            
                  Franciaország
               
               
                  65,77 EUR
               
            
                  Olaszország
               
               
                  78,83 EUR
               
            
                  Ciprus
               
               
                  38,41 EUR
               
            
                  Lettország
               
               
                  19,99 LVL
               
            
                  Litvánia
               
               
                  162,08 LTL
               
            
                  Magyarország
               
               
                  13 190,76 HUF
               
            
                  Málta
               
               
                  27,61 EUR
               
            
                  Hollandia
               
               
                  66,47 EUR
               
            
                  Ausztria
               
               
                  73,39 EUR
               
            
                  Lengyelország
               
               
                  148,89 PLN
               
            
                  Portugália – Lisszabon
               
               
                  38,74 EUR
               
            
                  Románia
               
               
                  168,83 RON
               
            
                  Szlovénia
               
               
                  67,46 EUR
               
            
                  Szlovákia
               
               
                  60,04 EUR
               
            
                  Finnország
               
               
                  52,06 EUR
               
            
                  Svédország
               
               
                  638,85 SEK
               
            
                  Egyesült Királyság
               
               
                  70,46 GBP
               
            
         (1)  Ezek az egységdíjak nem tartalmazzák a 391/2013/EU végrehajtási rendelet 18. cikkében említett adminisztrációs egységdíjat, mely azon tagállamokra alkalmazandó, amelyek részes felei az útvonal-használati díjakról szóló Eurocontrol Sokoldalú Megállapodásnak.